毗陵天慶觀畫龍自題姑蘇羽士李懷仁醉筆詩呈王君保寺丞使君
作者：戴復古
朝代：宋

paragraphs: 姑蘇道士天酒星，醉筆寫出雙龍形。
墨蹟從橫奪造化，蜿蜒滿壁令人驚。
一龍翻身出雲表，口吞八極滄溟小。
手弄寶珠珠欲飛，握入掌中拳五爪。
一龍排山山爲開，頭角與石爭崔嵬。
波濤怒起接雲氣，不向九霄行雨來。
萬物焦枯天作旱，兩雄壁隠寧非懶。
真龍不用只畫圖，猛拍欄干寄三歎。